Κανονισμός (ΕΚ) αριθ. 328/2004 της Επιτροπής

της 26ης Φεβρουαρίου 2004

για την παρέκκλιση, όσον αφορά το έτος 2004, από τον κανονισμό (ΕΚ) αριθ. 1474/95 για το άνοιγμα και τον τρόπο διαχείρισης των δασμολογικών ποσοστώσεων στον τομέα των αυγών και των ωοαλβουμινών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των αυγών(1), και ιδίως το άρθρο 3 παράγραφος 2, το άρθρο 6 παράγραφος 1 και το άρθρο 15,

τον κανονισμό (ΕΟΚ) αριθ. 2783/75 του Συμβουλίου, της 29ης Οκτωβρίου 1975, περί κοινού συστήματος εμπορίας για την ωοαλβουμίνη και τη γαλακτοαλβουμίνη(2), και ιδίως το άρθρο 2 παράγραφος 1, το άρθρο 4 παράγραφος 1 και το άρθρο 10,

τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT(3), και ιδίως το άρθρο 1,

Εκτιμώντας τα ακόλουθα:

(1) Η προσχώρηση στην Ευρωπαϊκή Ένωση, την 1η Μαΐου 2004, της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας θα επιτρέψει στις εν λόγω χώρες να επωφεληθούν από τις δασμολογικές ποσοστώσεις στον τομέα των αυγών που θεσπίστηκαν με τον κανονισμό (ΕΚ) αριθ. 1474/95 της Επιτροπής(4), με τους ίδιους όρους που ισχύουν στα σημερινά κράτη μέλη. Πρέπει, λοιπόν, να παρασχεθεί η δυνατότητα στους οικονομικούς φορείς των υπόψη κρατών να συμμετέχουν πλήρως στις ποσοστώσεις αυτές ήδη από την προσχώρησή τους.

(2) Για να αποφευχθούν ενδεχόμενες στρεβλώσεις της αγοράς πριν και μετά την 1η Μαΐου 2004, τα μερίδια που προβλέπονται για το έτος 2004 πρέπει να τροποποιηθούν όσον αφορά τη λήξη τους και να προσαρμοστούν όσον αφορά την κατανομή των ποσοτήτων, χωρίς ωστόσο να τροποποιηθούν οι συνολικές ποσότητες που προβλέπονται από τις διεθνείς συμφωνίες οι οποίες συνήφθησαν δυνάμει των άρθρων XXIII και XXIV.6 της GATT. Πρέπει, επίσης, να τροποποιηθεί η προθεσμία υποβολής των αιτήσεων.

(3) Συνεπώς είναι αναγκαίο να προβλεφθούν, για το έτος 2004, τροποποιήσεις και προσαρμογές των μέτρων που προβλέπονται στο άρθρο 2 και στο άρθρο 5 παράγραφος 1 του κανονισμού (ΕΚ) αριθ. 1474/95.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση του άρθρου 2 του κανονισμού (ΕΚ) αριθ. 1474/95, για την περίοδο από την 1η Απριλίου έως τις 30 Ιουνίου 2004, οι ποσοστώσεις κατανέμονται ως εξής:

Για την ομάδα E 1:

α) 7 % κατά την περίοδο από την 1η Απριλίου έως τις 30 Απριλίου 2004·

β) 13 % κατά την περίοδο από την 1η Μαΐου έως τις 30 Ιουνίου 2004.

Για τις ομάδες E 2 και E 3:

α) 8 % κατά την περίοδο από την 1η Απριλίου έως τις 30 Απριλίου 2004·

β) 17 % κατά την περίοδο από την 1η Μαΐου έως 30 Ιουνίου 2004.

2. Κατά παρέκκλιση του άρθρου 5 παράγραφος 1 του κανονισμού (ΕΚ) αριθ. 1474/95, για την περίοδο από την 1η Μαΐου έως τις 30 Ιουνίου 2004, οι αιτήσεις πιστοποιητικών υποβάλλονται κατά τη διάρκεια του πρώτου επταημέρου του Μαΐου.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Απριλίου έως τις 30 Ιουνίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Φεβρουαρίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 282 της 1.11.1975, σ. 49· κανονισμός όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 282 της 1.11.1975, σ. 104· κανονισμός όπως τροποποιήθηκε τελευταία από τον κανονισμό (ΕΚ) αριθ. 2916/95 της Επιτροπής (ΕΕ L 305 της 19.12.1995, σ. 49).

(3) ΕΕ L 146 της 20.6.1996, σ. 1.

(4) ΕΕ L 145 της 29.6.1995, σ. 19· κανονισμός όπως τροποποιήθηκε τελευταία από τον κανονισμό (ΕΚ) αριθ. 1043/2001 (ΕΕ L 145 της 31.5.2001, σ. 24).